《古剑》
清代·永珹

性喜得古书，今乃得古剑。不知几千秋，埋没无人按。

底用倚天长，三尺未逾半。呼童忽开匣，何待引杯看。

土绣掩神光，苍虬掉尾健。秋水想澄清，精气激雷电。

自有辟兵方，卫身君子便。魑魅早潜形，肯辱佞臣断。

拔迹起重泉，将毋遇雷焕。灵宝善藏锋，不须商利钝。

紫气隐文房，莫遣斗间见。

作者简介：履端亲王永珹，高宗第四子。有《寄畅斋诗稿》。